钦定古今图书集成/明伦汇编/官常典/第576卷 > 王克敬
## 钦定古今图书集成/明伦汇编/官常典/第576卷 > 王克敬

按《元史》本传：“克敬，字叔能，大宁人。幼奇颖，尝戏道旁丞相完泽见之，谓左右曰：‘是儿姿貌秀伟，异日必令
器也’。大宁朔土，习尚少文，而克敬独孜孜为儒者事。
既仕，累迁江浙行省照磨，寻升检校。徽州民汪俊上
变，诬富人反，省臣遣克敬往验之，克敬察其言不实，
中道数为开陈祸福，俊悔，将对簿，竟仰药以死。调奉”
议大夫，知顺州，以内外艰不上，除江浙行省左右司
都事。延祐四年，往四明监倭人互市。先是，往监者惧
外夷情叵测，必严兵自卫，如待大敌。克敬至，悉去之，
抚以恩意，皆帖然无敢哗。有吴人从军征日本陷于
倭者，至是从至中国，诉于克敬，愿还本乡。或恐为祸
阶，克敬曰：“岂有军士怀恩德来归而不之纳耶？脱有
衅，吾当坐。”事闻，朝廷嘉之。番阳大饥，总管王都中出
廪粟赈之，行省欲罪其擅发，克敬曰：“番阳距此千里，
比待命，民且死，彼为仁而吾属顾为不仁乎？”都中因
得免。拜监察御史，用故事监吏部，选，有履历当陞者，
吏故抑之。问故，吏曰：“有过。”克敬曰：“法笞四十七以上
不陞，今不至是。”吏曰：“责轻，罪重曰失。出。在刑部，铨曹
安知其罪重？”卒陞之治书侍御史张伯高曰：“往者监
选以减驳为能，今王御史乃论增品级，可为世道贺
矣。”寻迁左司都事。时英宗励精图治，丞相拜住请更
前政不便者。会议中书堂，克敬首言：“江南包银，民贫
有不能输者，有司以责之役户，甚无谓也，当罢之。两
浙煎盐户牢盆之役，其重者尤害民，当免其他役。”议
定以闻，悉从之。泰定初，出为绍兴路总管，郡中计口
受盐，民困于诛求，乃上言乞减盐五千引，运司弗从，
因叹曰：“使我为运使，当令越民少苏矣。”行省檄克敬
抽分，舶货拗蕃者，例籍其货，商人以风水为解，有司
不听。克敬曰：“某货出某国，地有远近，货有轻重。冒重
险，出万死。舍近而趋远，弃重而取轻，岂人情耶？”具以
上闻，众不能夺，商人德之。擢江西道廉访司副使，转
两浙盐运司使。首减绍兴民食盐五千引。温州逮犯
私盐者，以一妇人至，怒曰：“岂有逮妇人千百里外与
吏卒杂处者，污教甚矣。自今毋得逮妇人。”建议著为
令。明年，擢湖南道廉访使，调海道都漕运万户。是岁，
当天历之变，海漕舟有后至直沽者，不果输，复漕而
南还。行省欲坐罪督运者，勒其还趋直沽。克敬以谓：
“脱其常年而往返若是，信可罪。今蹈万死完所漕而
还，岂得己哉！”乃请令其计石数，附次年所漕舟达京
师。省臣从之，召为参议中书省事。有以飞语中大臣
者，下其事。克敬持古八议之法，谓勋贵可以不议，且
罪状不明而轻罪大臣，何以白天下？宰相传旨：“大长
公主为皇外姑，赐钱若干；平云南军还，赐钱若干；英
后入觐，赐钱若干。”克敬乞覆奏，宰相怒曰：“参议乃敢
格诏命耶？”克敬曰：“用财宜有道。大长公主供馈素优，
今赐钱出无名，不当也。自诸军征讨以来，赏格未下，
平云南省，独先受赏，是不均也。英后远还，徒御众多，
非大锡赉恩意不能洽。今赐物鲜少，是不周也。”宰相
以闻，帝可其议，拜中奉大夫、参知政事，行省辽阳。俄
除江南行台治书侍御史，又迁淮东廉访使，以正纲
纪为己任，不纵贪墨，不阿宗戚，声誉益著。入为吏部
尚书，乘传至淮安，坠马，居吴中养疾。元统初，起为江
浙行省参知政事，请罢富民承佃江淮田，从之。松江
大姓有岁漕米万石献京师者，其人既死，子孙贫且
行乞，有司仍岁征，弗足则杂置松江田赋中，令民包
纳。克敬曰：“匹夫妄献米，徼名爵以荣一身，今身死家
破，又巳夺其爵，不可使一郡之人均受其害。国用宁
乏此耶？”具论免之。江浙大旱，诸民田减租，唯长宁寺
田不减，遂移牍中书，以谓不可忽天变而毒疲民。岭
海猺贼窃发，朝廷调戍兵之在行省者往讨之。会提
调军马官缺，故事，汉人不得与军政，众莫知所为，克
敬抗言：“行省任方面之寄，假令万一有重于此者，亦
将拘法坐视耶？”乃调兵往捕之，军行给粮有差。事闻
于朝，即令江西、湖广二省给粮亦如之。视事五月，请
老，年甫五十九，谓人曰：“穴趾而峻墉必危，再实之木
必伤其根。无功德而忝富贵，何以异此？故常怀止足
之分也。”又曰：“世俗喜言勿认真，此非名言。临事不认
真，岂尽忠之道乎？”故其历官所至，俱有政绩可纪，时
称名卿。克敬喜读书，其有所得者，辄抄为书，又有所
著诗文、奏议传于世。元统二年卒，年六十一。赠中奉
大夫、陕西等处行省参知政事，追封梁郡公，谥“文肃。”
子时。